作者：廖莹中
词牌/韵律：个侬

paragraphs: 恨个侬无赖，卖娇眼、春心偷掷。
苍苔花落，先印下一双春迹。
花不知名，香才闻气，似月下箜篌，蒋山倾国。
半解罗襟，蕙薰微度，镇宿粉、栖香双蝶。
语态眠情，感多情、轻怜细阅。
休问望宋墙高，窥韩路隔。
寻寻觅觅。
又暮雨凝碧。
花径横烟，红扉映月，尽一刻、千金堪值。
卸袜熏笼，藏灯衣桁，任裹臂金斜，搔头玉滑。
更恨檀郎，恶怜深惜。
尽颤袅、周旋倾侧。
软玉香钩，怪无端、凤珠微脱。
多少怕晓听钟，琼钗暗擘。